次韻袁憲閲兵許浦
作者：陳造
朝代：宋

paragraphs: 皇澤泉及瀕，戎索均帝闕。
邊屯笳簫地，彎弓睨胡月。
萬旅皆金繒，不待持閥閲。
于時江流澌，極目雲閣雪。
嬉嬉忘其寒，恩寵自稠疊。
使星照海徼，天意不虛設。
勞勤需摩拊，勇怯要旌別。
除器有良楛，扣閽許陳列。
古來分君憂，下敢謝薄劣。
叱馭陵九折，摧鋒取三捷。
况公經世才，翻浪海鯨掣。
夷吾吾目中，江左佇茂烈。
汾陽唐柱石，守器未應缺。
銜命茲小試，鼓勇士眥裂。
指揮用諸將，他日須此傑。
聖君中興主，詔語一見决。
治具有罅漏，詎容惜捫舌。
兆眹貴先識，沉默真小節。
鄙夫百僚底，欲隠尚不屑。
幾登王公門，面醜辭易竭。
向公又一鳴，當復笑燕說。